VALSTYBINIO SOCIALINIO DRAUDIMO FONDO VALDYBOS

PRIE SOCIALINĖS APSAUGOS IR DARBO MINISTERIJOS DIREKTORIAUS

ĮSAKYMAS

DĖL SAVARANKIŠKAI DIRBANČIŲ ASMENŲ PAJAMŲ, NUO KURIŲ APSKAIČIUOTOS VALSTYBINIO SOCIALINIO DRAUDIMO ĮMOKOS, IR VALSTYBINIO SOCIALINIO DRAUDIMO ĮMOKŲ SUMŲ IŠDĖSTYMO LIETUVOS RESPUBLIKOS APDRAUSTŲJŲ VALSTYBINIU SOCIALINIU DRAUDIMU IR VALSTYBINIO SOCIALINIO DRAUDIMO IŠMOKŲ GAVĖJŲ REGISTRE

2011 m. sausio 27 d. Nr. V-35

Vilnius

Atsižvelgdamas į Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro nuostatų, patvirtintų Lietuvos Respublikos Vyriausybės 2007 m. balandžio 25 d. nutarimu Nr. 435 „Dėl Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro steigimo, jo nuostatų patvirtinimo ir veiklos pradžios nustatymo“ (Žin., 2007, Nr. 50-1932), 25.11 punktą:

1. Nustatau, kad:

1.1. savarankiškai dirbančių asmenų, kurių valstybinio socialinio draudimo įmokų (toliau – VSD įmokos) mokėjimas priklauso nuo asmens pajamų, gautų praėjusiais metais, pajamų metinė suma, nuo kurios apskaičiuotos VSD įmokos (remiantis Valstybinės mokesčių inspekcijos prie Lietuvos Respublikos finansų ministerijos duomenimis), ir sumokėtų VSD įmokų metinė suma Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registre (toliau – Registras) išdėstoma mėnesiais proporcingai savarankiškai dirbančio asmens veiklos vykdymo laikotarpiui ir sumokėtoms VSD įmokoms vadovaujantis šiomis nuostatomis:

1.1.1. sumos išdėstomos litais centų tikslumu;

1.1.2. laikoma, kad kiekvienas metų mėnuo turi 30 kalendorinių dienų, o metai – 360 kalendorinių dienų;

1.1.3. skaičiavimams naudojamas 4 skaitmenų po kablelio tikslumas;

1.2. avansu sumokėtos VSD įmokų sumos ir sumos, nuo kurių apskaičiuotos avansu sumokėtos VSD įmokos, išdėstomos mėnesiais proporcingai veiklos vykdymo laikotarpiui pagal pateiktą SAV pranešimą apie savarankiškai dirbančius asmenis;

1.3. šis įsakymas taikomas išdėstant Registre savarankiškai dirbančių asmenų 2010 metų ir vėlesnių mokestinių laikotarpių pajamų metines sumas, nuo kurių apskaičiuotos VSD įmokos, ir sumokėtų VSD įmokų metines sumas.

2. Įpareigoju:

2.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Teisės skyrių šį įsakymą paskelbti leidinyje „Valstybės žinios“.

2.2. Fondo valdybos Komunikacijos skyrių šį įsakymą paskelbti Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.3. Fondo valdybos Informacinės sistemos plėtros skyrių šį įsakymą paskelbti Fondo valdybos Draudėjų portale;

2.4. Fondo valdybos Dokumentų tvarkymo skyrių šio įsakymo elektroninius nuorašus išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito departamentui, Valstybinio socialinio draudimo fondo valdybos teritoriniams skyriams ir kitoms Valstybinio socialinio draudimo fondo administravimo įstaigoms bei įsakymo nuorašą išsiųsti Lietuvos Respublikos socialinės apsaugos ir darbo ministerijai.

Direktorius	Mindaugas Sinkevičius